जी20 शिखर सम्मेलन मं शामिल होय आय दुनिया भर के नेता मन के स्वागत खातिर रजधानी दिल्ली जगमगा उठिस, दिल्ली मं कोनहा मं परे रहेइय्या मन के दुनिया मं बीट अंधियार आ गीस. पहिली के विस्थापित किसान, अऊ अब के यमुना मं आय पुर के सरन लेवेइय्या मन ला दुनिया के नजर ले दूरिहा रहे ला कहे गे रहिस. वो मन ला गीता कॉलोनी फ्लाईओवर के तरी के ओकर मनके कुरिया ला हटाके नदी पार के जंगल इलाक मं भेज दे गे हवय अऊ अवेइय्या तीन दिन तक ले इहीं लुकाय रहे के आदेस मिले हवय.
हीरालाल घर के रांधे के सिलेंडर लेगे बर भागिस. 40 बछर के ये मनखे कऊनो खतरा मोल नई लेवत रहिस काबर के गंदा पानी तेजी ले बोहावत रहिस अऊ दिल्ली मं राजघाट तीर बसे बेला एस्टेट के ओकर घर मं खुसर गे.
ये ह 12 जुलाई, 2023 के रतिहा रहिस. भारी बरसात सेती यमुना नदी उफनत रहिस अऊ हीरालाल जइसने लोगन मन जऊन मन दिल्ली मं येकर पार मं रहत रहिन, वो मन करा भागे के बखत घलो नई रहिस.
मयूर विहार के यमुना पुश्ता इलाका के रहेइय्या 60 बछर के चमेली (जेन ला गीता के नांव ले घलो जाने जाथे) ह जल्दी ला अपन परोसी के महिना भर के लइका रिंकी ला अपन कोरा मं धर लीस. इही बखत, ओकर चरों डहर, लोगन मन डेर्राय छेरी मं ला अऊ अकबकाय कुकुर मन ला अपन खांध मं धरे ले जावत रहिन, रद्दा मं कतको कुकुर मर गे रहिन. बेबस बासिंदा मन बरतन-भाड़ा अऊ कपड़ा-लत्ता संकेल के रखे स कंय, येकर पहिली पुर के पानी ह वो मन के जम्मो समान ला बोहा के ले गीस.
कुछु हफ्ता बीते, गीता कॉलोनी फ्लाईओवर के तरी अपन अलवा-जलवा ठीहा मं, बांचे विस्थापित लोगन मन पारी ले बात करिन. "प्रशासन ह बखत ले पहिली जगा खाली करे के चेतावनी नई दे रहिस. कपड़ा लत्ता पहिलीच ले बांध के रखे रहेन. गोदी मं धरे-धरे छेरी मन ला निकारेन... हमन डोंगा घलो मांगे रहेन अपन मवेसी मन ला बचाय बर, फेर हमन ला कुछु नई मिलिस." अगस्त के सुरु मं हीरालाल कहे रहिस.
हीरालाल अऊ शांति देवी के परिवार करीबन दू महिना ले गीता कॉलोनी फ्लाईओवर के तरी मं रहत हवय. वो ह अपन जरूरी बिजली के जरूरत सेती सिरिफ रतिहा मं एक ठन बल्ब जलाय बर फ्लाईओवर के तरी अपन अस्थायी ठीहा मं गली बत्ती ले बिजली लेगे बर मजबूर हवंय. दिन मं दू बेर, हीरालाल डेढ़ कोस दूरिहा दरियागंज के सार्वजनिक नल ले अपन सइकिल मं 20 लीटर पानी पिये बर भर के लाथे.
वो मन ला अपन जिनगी फिर ले बनाय सेती कऊनो मुआवजा नई मिले हे, अऊ हीरालाल, जेन ह कभू यमुना के पार मं एक ठन स्वाभिमानी किसान रहिस, निर्माण मजूर के रूप मं बूता करत हवय; ओकर परोसी, शन्ति देवी के घरवाला, 58 बछर के रमेश निषाद, जेन ह पहिली किसानी घलो करत रहिस, अब वो ह भीड़-भड़क्का वाले सड़क मं कचौरी (कलेवा) फेरी लगा के बेंचेइय्या मन के लंबा कतार मं ठाढ़े हवंय.
कतको दीगर लोगन मन के जइसने, जेन मन इहाँ रइथें, अऊ अपन जमीन गंवा चुके हवंय जऊन मं कभू खेती करत रहिन, अब मजूरी (रोजी मजूरी) करत हवंय, रिक्सा चलावत हवंय धन घर के काम बूता खोजत हवंय. "काय ये पता लगाय बर कऊनो सर्वे करे गे रहिस के कऊन ह कतक गंवाय हवय?" वो ह पूछथे.
छे हफ्ता बाद पानी उतर गे हवय फेर सब्बो ला मुआवजा नई मिले हवय. बासिंदा मं भारी कागजी कार्रवाई अऊ चक्कर लगवइय्या प्रक्रिया ला दोस देथेंः पहिली वो मन कहिन के अपन आधार कार्ड, बेंक के कागजात, फोटू ले के आव, फेर वो मन रासन कार्ड मांगिन...," कमल लाल कहिथे. वो मन ला ये बात के घलो यकीन नई ये के आखिर मं इलाका के 150 ले जियादा परिवार मन ला पइसा मिलहीधन नई, मइनखे के हाथ ले बने बिपत, जऊन ला टारे जाय सकत रहिस.
45 बछर बाद अइसने होय हवय के दिल्ली फिर ले बूड़त हवय. 1978 मं यमुना अपन आधिकारिक सुरक्षा स्तर ले1.8 मीटर ऊपर उठकर 207.5 मीटर तक हबर गे; ये बछर जुलाई मं, ये ह 208.5 मीटर ला पार कर गीस जेन ह अब तक के एक ठन रिकॉर्ड आय. हरियाणा अऊ उत्तर प्रदेश मं बैराज बखत मं खोले नई गीस अऊ उफनती नदिया ले दिल्ली मं पुर आ गे, जेकर कारन लोगन मन के जान-माल, घर अऊ जीविका के नुकसान होईस; फसल अऊ बांध-तरिया ला घलो भारी नुकसान पहुंचिस.
"यमुना के पार मं विकास नई करे ला चाही. ये डूबान इलाका घोषित हवय. सीडब्ल्यूजी, अक्षरधाम, मेट्रो ये सब्बो प्रकृति के संग खिलवाड़ आय. प्रकृति ला जतक जगा चाही, वो ह ले लिही. पहिली पानी बगर जावत रहिस, अब काबर के जगा कम हवय, त उठत जावत हवय, जेकरे सेती नुकसान होय हवय," कमल कहिथे.
"दिल्ली ला कऊन बूड़ोइस ? दिल्ली सरकार के सिंचाई अऊ बाढ़ नियंत्रण विभाग ला हरेक बछर 15-25 जून के बीच मं तियारी करे ला परथे. गर वो मन बैराज के गेट ला (बखत रहत) खोल देय रतिन त पानी अइसने नई भरतिस. पानी सुप्रीम कोर्ट तक हबर गे जइसने वो ह नियाव मांगे गे रहिस," राजेन्द्र सिंह ये ला मजाक मं नई कहे रहिस.
24 जुलाई 2023 मं एक ठन सार्वजनिक चर्चा, 'दिल्ली मं पुरः बेजाकब्जा धन हक?' मं, अलवर के पर्यावरणविद् ह बताइस के, "ये कऊनो प्राकृतिक आपदा नई रहिस. बेबखत के बरसात पहिली घलो होय हवय." चर्चा के आयोजन दिल्ली मं यमुना संसद ह करे रहिस, जऊन ह यमुना ला प्रदूषण ले बचाय बर लोगन मन के पहल आय.
चर्चा मं डॉ. अश्वनी के. गोसाईं कहिस, "ये बछर यमुना के संग जऊन होईस वोला देख के दिमाग चकरा जाही." वो ह 2018 मं नेशनल ग्रीन ट्रिब्यूनल डहर ले बनाय यमुना निगरानी समिति के विशेषज्ञ सदस्य रहिन.
बेला एस्टेट के किसान पहिलीच ले बदलत मऊसम, खेती नई करे सके, कऊनो पुनर्वास नई होय अऊ बेदखली के खतरा सेती अचिंता जिनगी नई जिये सकत हवंय. पढ़वः 'रजधानी दिल्ली मं, किसान मन के संग अइसने बेवहार करे जाथे' हाल के पुर के नुकसान के कड़ी मं ये अभिचे के आय.
"4-5 लोगन के परिवार सेती 10 गुना10 के कुरिया बनाय मं 20,000 -25,000 रूपिया खरचा आथे. सिरिफ वॉटरप्रूफिंग शीट के दाम 2,000 रूपिया हवय. गर हमन अपन कुरिया बनाय सेती मजूर लाथन त हमन ला रोजी 500-700 रूपिया देय ला परही. गर हमन येला खुदेच बनाथन त हमर एक दिन के मजूरी मार जाथे," हीरालाल कहिथे, जऊन ह अपन घरवाली अऊ 17, 15, 10 , 8 बछर के उमर के चार लइका मन के संग रइथें. ओकर कहना आय के इहाँ तक ले बांस के एक ठन बल्ली के दाम 300 रूपिया हवय, अऊ बनाय बर कम से कम 20 ठन के जरूरत परही. विस्थापित परिवार ये बात ला लेके दुविधा मं हवय के ओकर नुकसान के भरपाई कऊन करही.
ये कहिनी मं 9 सितंबर 2023 के नवा जानकारी जोड़े गे हवय.
